Sangoma gestraf wat kop steelArgieffoto Mpho Mokhethi, ŉ 42-jarige sangoma van Clocolan in die Vrystaat, is Dinsdag tot effektiewelik vyf jaar tronkstraf gevonnis vir lykskending. Phaladi Shuping, woordvoerder van die nasionale vervolgingsgesag in die Vrystaat, het gesê Mokhethi is in die Clocolan-landdroshof gevonnis nadat hy skuldig gepleit het op drie aanklagte wat verband hou met lykskending. Landdros Petro Jacobs het Mokhethi tot 12 maande tronkstraf gevonnis vir die skending van ŉ graf, vier jaar vir lykskending en ses maande vir oortreding van die Immigrasiewet. Die ses maande lange vonnis sal gelyklopend met die ander vonnisse uitgedien word. “ŉ Lid van die gemeenskap wat die begraafplaas besoek het, het op 26 Mei 2017 op ŉ graf afgekom waarmee daar gepeuter is. Die man het die oorledene se familie in kennis gestel en hulle het agtergekom die graf is gedeeltelik oopgegrawe en die kis se bedekking was verwyder,” het Shuping gesê. Die polisie is ontbied en hulle het ontdek die oorledene se kop is verwyder. Die oorledene se familie moes hom weer begrawe, sonder sy kop. “Nadere ondersoek het die polisie tot Mokhethi, ŉ bekende sangoma van die gebied, gelei. Die polisie het die man se kop voor Mokhethi se voordeur onder die grond uitgegrawe. Die tong was uitgesny. Dit is in ŉ plastieksak in drie dele gevind. Die familie moes daarna hul geliefde vir die derde keer begrawe en dit was vir hulle baie traumaties.” Mokhethi, ŉ inwoner van Lesotho wat sonder die nodige dokumente in Suid-Afrika is, het in sy pleitooreenkoms erken hy het die kop gebruik met die doel om sy onderneming te laat floreer. Hy het die tong verwyder en opgesny om vir mediese doeleindes te gebruik.